|  |
| --- |
| Børne- og Undervisningsministeriet  aarjk@uvm.dk |

# DH høringssvar over udkast til forslag om ændring af love vedr. kapacitetsfastsættelse og elevfordeling på de gymnasiale ungdomsuddannelser

Danske Handicaporganisationer (DH) har følgende bemærkninger:

Det er meget positivt, at der med elevfordelingsaftalen er enighed om, at visse elevgrupper, herunder elever med handicap skal kunne opnå forrang til optagelse på visse afdelinger. For nogle unge med handicap er det helt afgørende for deres mulighed for at gennemføre en ungdomsuddannelse, at de fx kan gå i en ASF-klasse, tage uddannelsen på et forlænget forløb, gå på en uddannelsesinstitution med god fysisk tilgængelighed eller hvor det er muligt at komme til med offentlig transport.

I bemærkningerne til lovforslaget fremgår det, at *”Ansøgere med handicap (hovedsageligt fysiske handicap)”* kan opnå forrang til optagelse til visse afdelinger.

Hertil vil vi gøre opmærksom på, at det også for ansøgere med andre former for handicap, fx autisme eller andre handicap kan være af stor betydning at få mulighed for at gå på en specifik uddannelsesinstitution, eksempelvis for at undgå at skulle tage offentlig transport eller andre forhold, der kan udgøre en barriere.

Herudover vil vi gøre opmærksom på en problematik, som vi håber bliver løst med den nye elevfordelingsaftale:

Vi er bekendt med, at det ikke tidligere har været muligt at søge en 1. og 2. prioritet på samme gymnasium via Den Koordinerede Tilmelding. Det er et problem for de unge, der fx som 1. prioritet ønsker at søge optagelse i en ASF-klasse og som 2. prioritet på en almindelig gymnasial uddannelse på samme gymnasium. Det er uhensigtsmæssigt, hvis den unge bliver tvunget til at søge et gymnasium i en anden by og med længere transporttid, alene fordi det ikke er muligt at have sine uddannelsesønsker på samme gymnasium.

Vi opfordrer til, at man sikrer sig, at dette ikke fremover bliver et problem med udmøntningen af aftalen om elevfordeling og kapacitetsfastsættelse.

Med venlig hilsen

Thorkild Olesen

*formand*